Je Henry, sires d’Usies, fais savoir à touz... que je, par le lou et par la volunté de Hugue, seignour d’Usies, mon pere, ay vendu, quitté et baillié à la noble dame Lore, fame çay en arriers le noble baron Jehan, conte de Bourgoigne et seignour de Salins, le fyé Hugue à Put, fiz çay en arriers mons. Vauchier à Put, de Levier, lequel fyé lidiz Hugues tenoit doudit Hugue, mon pere, et le doit tenir de moy, pour vint livres de viennois, lesquex je ai receu de ladite dame en bons deniers nombrez, tornez en mon profit et desquex je me tien pour bien paiez. En tesmoignaige de ceste chose, je ai mis mon seal pendant en ces lettres; et je, li devantdiz Hugues, sires d’Usies, pour ce que je n’ai seal, ai fait seeler ces lettres dou seal à religious homme et honeste l’abbé dou Mont-Sainte-Marie, en tesmoing de verté. Ce fut fait l’endemain de la feste de Touz Sains, l’an Nostre Signour qui corroit mil CC sexante et treze.